Covid-19: Sterfgevalle styg met seweDie getal bevestigde Covid-19-gevalle in Suid-Afrika het Saterdagaand op 4 361 gestaan. “Dit spyt ons om nóg sewe sterftes aan te meld, wat die getal sterftes op 86 te staan bring,” het Zweli Mkhize, minister van gesondheid, gesê. Vier van die sterftes is in die Oos-Kaap aangemeld, nog twee in die Wes-Kaap en een sterfte is in Limpopo bevestig. Die episentrum van die virus is steeds die Wes-Kaap, waar 1 304 Covid-19-gevalle aangemeld is. Dit word gevolg deur Gauteng, KwaZulu-Natal en die Oos-Kaap. Wêreldmalariadag Wêreldmalariadag is intussen vandag gevier en Mkhize sê terwyl daar gewerk word om die Covid-19-pandemie te stuit, moet die stryd teen malaria nie uit die oog verloor word nie. “Ons moet net so waaksaam wees terwyl ons voortgaan om die stryd teen oordraagbare en nie-oordraagbare siektes te stry,” het Mkhize gesê. Mkhize het gesê die Wêreldgesondheidsorganisasie het vroeër ŉ beroep gedoen dat stappe wat gedoen word om Covid-19 te bekamp nie die voorkoming- en behandelingsdienste vir malaria ontwrig nie. Baie van die beleid wat vir Covid-19 in werking gestel word, is ook gegrond op lesse wat geleer is uit die veldtog om malaria teen 2023 uit te wis, het die minister gesê. Maroela Media is bewus daarvan dat daar soms teenstrydighede is in die Covid-19-syfers wat in berigte aangehaal en in grafieke aangedui word. Die syfers word egter net so oorgedra uit inligting wat van die departement van gesondheid ontvang word. – Red. Wil jy op hoogte bly van alle nuus oor Covid-19 op Maroela Media? Kliek hier om in te teken op ŉ daaglikse nuusbrief.